
Adatok a gyilkos csomorika (Cicuta virosa L., Apiaceae) ismeretéhez

A gyilkos csomorika (Cicuta virosa L.) Magyarországon ritka elterjedésű, védett faj. Dolgozatomban a faj egykori és recens hazai elterjedését, életmódját, ökológiáját, szövettanát és csírázási képességét vizsgáltam. Hajdani elterjedésének vizsgálatához digitális archívumok forrásait tekintettem át. Ezekből megállapítható, hogy a folyószabályozásokat és lecsapolásokat követően ezen növény jelentősen megritkult a Kárpát-medencében. Jelenkori elterjedését a Tiszántúlon keresztül folyó öntözőcsatornákban vizsgáltam, ahol a faj ökológiai igényeit (pH, vezetőképesség, oxigéntartalom, áramlási sebesség) is felmértem. A faj a csatornákban áramló víz segítségével igen jól terjed. Ezen terjedési stratégiáját számos szövettani struktúra segíti, melyet mikroszkópi metszetek (natív és festett) segítségével vizsgáltam. Csíráztatási kísérletek alapján elmondható, hogy a magok csírázásának egyik fő limitáló tényezője a fény.



